喜雪上太守
作者：朱長文
朝代：宋

paragraphs: 築壇精禱意通神，零雨先期澤此民。
驟作六花猶及臘，更遲一日即回春。
斜飄燕寢初驚密，平壓高樓漸喜勻。
千里山河忘險穢，十門坊市絕埃塵。
謝庭賀燕凌晨集，郢曲歌聲遇景新。
細入吟窗粘凍筆，輕隨舞袖落花茵。
膠舟漸進危檣遠，汲井彌甘短綆伸。
遍壅枯根蘇杞柳，巧粧寒葉活松筠。
終朝訟息延佳客，幾度年豐達紫宸。
力可回天消旱暵，爲霖豈獨傅巖人。